ସିମି ଗାରେୱାଲ

**ସିମି ଗାରେୱାଲ** (ଜନ୍ମ: ସିମୃତା ଗାରେୱାଲ; ୧୭ ଅକ୍ଟୋବର ୧୯୪୭ ଜଣେ ଭାରତୀୟ ନିର୍ଦ୍ଦେଶିକା, ନିର୍ମାତ୍ରୀ, ଟକ୍ ଶୋ ସଂଚାଳିକା ଏବଂ ପୂର୍ବତନ ଅଭିନେତ୍ରୀ ଅଟନ୍ତି।

ସେ *ଦୋ ବଦନ* (୧୯୬୬), ସାଥୀ (୧୯୬୮), *ମେରା ନାମ ଜୋକର* (୧୯୭୦), ସିଦ୍ଧାର୍ଥ (୧୯୭୨), କର୍ଜ (୧୯୮୦) ଏବଂ ପଞ୍ଜାବୀ ଚଳଚ୍ଚିତ୍ର *Udeekaan* ପରି ହିନ୍ଦୀ ଚଳଚ୍ଚିତ୍ରରେ କାମ କରିଥିବାରୁ ପରିଚିତ। ସେ ସତ୍ୟଜିତ ରାୟଙ୍କ ନିର୍ଦ୍ଦେଶିତ ବଙ୍ଗାଳୀ ଚଳଚ୍ଚିତ୍ର *ଅରଣ୍ୟେର ଦିନରାତ୍ରୀ* ଏବଂ ମୃଣାଳ ସେନଙ୍କ *ପଦାତିକ* ରେ ମଧ୍ୟ ଅଭିନୟ କରିଥିଲେ। ସେ ତାଙ୍କର ସେଲିବ୍ରିଟି ଟକ୍ ଶୋ *Rendezvous with Simi Garewal* ପାଇଁ ମଧ୍ୟ ଖୁବ ଜଣାଶୁଣା।

## ପ୍ରାରମ୍ଭିକ ଜୀବନ 
ଗାରେୱାଲ ୧୭ ଅକ୍ଟୋବର ୧୯୪୭ରେ ଲୁଧିଆନାରେ ଜନ୍ମ ଗ୍ରହଣ କରିଥିଲେ। ତାଙ୍କର ପିତା ବ୍ରିଗେଡିଅର ଜେ. ଏସ୍. ଗାରେୱାଲ ଭାରତୀୟ ସେନାରେ କାର୍ଯ୍ୟରତ ଥିଲେ। ସିମି ହେଉଛନ୍ତି ପାମେଲା ଚୋପ୍ରାଙ୍କ ଭାଉଜ, ଯିଏ ନିର୍ଦ୍ଦେଶକ ଯଶ ଚୋପ୍ରାଙ୍କ ସ୍ତ୍ରୀ। ସିମିଙ୍କ ମାତା ଦର୍ଶି ଏବଂ ପାମେଲାଙ୍କ ପିତା ମୋହିନ୍ଦର ସିଂହ ଭାଇଭଉଣୀ ଥିଲେ। ସିମି ଇଂଲଣ୍ଡରେ ବଡ଼ ହୋଇଥିଲେ ଏବଂ ସେଠାରେ ତାଙ୍କ ଭଉଣୀ ଅମୃତାଙ୍କ ସହିତ ନିଉ ଲ୍ୟାଣ୍ଡ ହାଉସ ସ୍କୁଲ ରେ ଶିକ୍ଷା ଗ୍ରହଣ କରିଥିଲେ।

## ଚଳଚ୍ଚିତ୍ର ଏବଂ ଦୂରଦର୍ଶନରେ କର୍ମ ଜୀବନ 
ଶୈଶବର ଅଧିକାଂଶ ସମୟ ଇଂଲଣ୍ଡରେ କାଟିବା ପରେ, କିଶୋରୀ ଅବସ୍ଥାରେ ଗାରେୱାଲ ଭାରତକୁ ଫେରିଥିଲେ। ତାଙ୍କର ଇଂରାଜୀ ଭାଷାରେ ପାରଦର୍ଶିତା ତାଙ୍କୁ ଇଂରାଜୀ ଚଳଚ୍ଚିତ୍ର *Tarzan Goes to India* ରେ ଅଭିନୟ କରିବାର ସୁଯୋଗ ଦେଇଥିଲା। ସେ ୧୯୬୨ରେ ଏହି ଚଳଚ୍ଚିତ୍ରରେ ଫିରୋଜଖାନଙ୍କ ସହ ତାଙ୍କର ପ୍ରଥମ ଅଭିନୟ କରିଥିଲେ। ଏହି ଚଳଚ୍ଚିତ୍ରରେ ତାଙ୍କର ଅଭିନୟ ପରେ ସେ ଅନେକ ଚଳଚ୍ଚିତ୍ରରେ ସୂଯୋଗ ପାଇଥିଲେ।

୧୯୬୦ ଓ ୧୯୭୦ ଦଶକରେ ସେ ଅନେକ ଗୁରୁତ୍ୱପୂର୍ଣ୍ଣ ଭାରତୀୟ ଚଳଚ୍ଚିତ୍ରରେ କାମ କରିଥିଲେ ଏବଂ ମେହବୁବ ଖାନ (*Son of India*, ୧୯୬୨), ରାଜ ଖୋସଲା (*ଦୋ ବଦନ*, ୧୯୬୬), ରାଜ କପୁର (*Mera Naam Joker*, ୧୯୭୦), ସତ୍ୟଜିତ ରାୟ (*Aranyer Din Ratri*, ୧୯୭୦) ଏବଂ ମୃଣାଳ ସେନ (*ପଦାତିକ*, ୧୯୭୩) ପରି ପ୍ରମୁଖ ନିର୍ଦ୍ଦେଶକଙ୍କ ସହ କାମ କରିଥିଲେ। ସେ ସିଦ୍ଧାର୍ଥ(୧୯୭୨) ରେ ଶଶି କପୁରଙ୍କ ସହ ଅଭିନୟ କରିଥିଲେ, ଯାହା ହର୍ମାନ୍ ହେସେଙ୍କ ଉପନ୍ୟାସ ଉପରେ ଆଧାରିତ ଥିଲା। ଏହି ଚଳଚ୍ଚିତ୍ରରେ ସେ କରିଥିବା ନ୍ୟୁଡ୍ ସିନ୍ ଭାରତରେ ବିବାଦ ସୃଷ୍ଟି କରିଥିଲା ଏବଂ ଭାରତୀୟ ସେନ୍ସର ବୋର୍ଡ ଦ୍ୱାରା କିଛି କଟ୍ ପରେ ଏହା ପ୍ରଦର୍ଶନ ପାଇଁ ମୁକ୍ତି ପାଇଥିଲା।

ପରେ ୧୯୭୦ ଦଶକର ମଧ୍ୟଭାଗରେ ସେ ଯଶ ଚୋପ୍ରାଙ୍କ *କଭି କଭି* (୧୯୭୬) ଏବଂ *ଚଲତେ ଚଲତେ* (୧୯୭୬) ରେ ଅଭିନୟ କରିଥିଲେ। ସେ କର୍ଜ (୧୯୮୦) ରେ ଏକ ଭ୍ୟାମ୍ପ ଭୂମିକା ପାଇଁ ମଧ୍ୟ ପରିଚିତ। ସେ BBC ଡକ୍ୟୁଡ୍ରାମା *Maharajas* (୧୯୮୭) ରେ ମଧ୍ୟ ଅଭିନୟ କରିଥିଲେ।

୧୯୮୦ ଦଶକର ଆରମ୍ଭରେ ସେ ଲେଖନ ଏବଂ ନିର୍ଦ୍ଦେଶନ ଦିଗରେ ନିଜର ପ୍ରତିଭା ଦେଖାଇଥିଲେ। ସେ ନିଜର ପ୍ରଯୋଜନା ସଂସ୍ଥା *Siga Arts International* ସ୍ଥାପନା କରିଥିଲେ। ସେ ଦୂରଦର୍ଶନ ପାଇଁ ''It's a Woman's World* (୧୯୮୩) ନାମକ ଟିଭି ଶୃଙ୍ଖଳାର ସଂଚାଳନ, ନିର୍ମାଣ ଏବଂ ନିର୍ଦ୍ଦେଶନ କରିଥିଲେ। ସେ ଯୁକ୍ତରାଜ୍ୟର Channel 4 ପାଇଁ *Living Legend Raj Kapoor* (୧୯୮୪) ନାମକ ଡକ୍ୟୁମେଣ୍ଟାରୀ ତିଆରି କରିଥିଲେ। ଏହା ପରେ ସେ ରାଜୀବ ଗାନ୍ଧୀଙ୍କ ଉପରେ *India's Rajiv* ନାମକ ତିନିଭାଗର ଡକ୍ୟୁମେଣ୍ଟାରୀ କରିଥିଲେ। ସେ *Rukhsat* ନାମକ ହିନ୍ଦୀ ଚଳଚ୍ଚିତ୍ରର ଲେଖନ ଓ ନିର୍ଦ୍ଦେଶନ କରିଥିଲେ ଏବଂ ଟିଭି ବିଜ୍ଞାପନ ମଧ୍ୟ ପ୍ରସ୍ତୁତ କରିଥିଲେ। ଗାରେୱାଲ *Rendezvous with Simi Garewal* ନାମକ ଟକ୍ ଶୋର ସଂଚାଳନ କରିଥିଲେ।

ପରେ ସେ Star Plus ରେ *India's Most Desirable'' ନାମକ ଟକ୍ ଶୋ ସହିତ ଦୂରଦର୍ଶନକୁ ଫେରିଥିଲେ, ଯେଉଁଥିରେ ଅବିବାହିତ ସେଲିବ୍ରିଟି, ବଲିଉଡ୍ ଅଭିନେତା, ବ୍ୟବସାୟୀ ଏବଂ ଭାରତୀୟ କ୍ରିକେଟରମାନଙ୍କ ସାକ୍ଷାତକାର ନିଆଯାଉଥିଲା।

## ବ୍ୟକ୍ତିଗତ ଜୀବନ 
ଗାରେୱାଲ ୧୭ ବର୍ଷ ବୟସରେ ଜାମନଗରର ମହାରାଜା ଶତୃସାଲ୍ୟସିଂହଜୀଙ୍କ ସହ ପ୍ରଥମ ଗଭୀର ସମ୍ପର୍କରେ ଥିଲେ, ଯିଏ ଇଂଲଣ୍ଡରେ ତାଙ୍କ ପଡ଼ୋଶୀ ମଧ୍ୟ ଥିଲେ। ପରେ ସେ ପଟୌଡିର ନବାବ ମନସୁର ଅଲି ଖାନ ପଟୌଡିଙ୍କ ସହ ସମ୍ପର୍କରେ ଥିଲେ, କିନ୍ତୁ ଶର୍ମିଳା ଠାକୁରଙ୍କ ସହ ପରିଚୟ ପରେ ସେହି ସମ୍ପର୍କ ଭଙ୍ଗ ହୋଇଥିଲା। ପରେ ସେ ପାକିସ୍ତାନୀ ରାଜନୀତିଜ୍ଞ ସଲମାନ ତାସୀରଙ୍କ ସହ ସମ୍ପର୍କରେ ଥିଲେ, ଯାହା ଦୁବାଇରେ ଆରମ୍ଭ ହୋଇ ଏକ ବର୍ଷ ପରେ ସମାପ୍ତ ହୋଇଥିଲା।

୧୯୭୦ରେ ସେ ଦିଲ୍ଲୀର ଚୁନ୍ନାମଲ ପରିବାରର ସଦସ୍ୟ ରବି ମୋହନଙ୍କ ସହ ବିବାହ କରିଥିଲେ। ସେମାନଙ୍କର ୧୯୭୯ରେ ବିବାହ ବିଛେଦ ଘଟିଥିଲା ।

## ଆଧାର 
ଶ୍ରେଣୀ:୧୯୪୭ ଜନ୍ମ